Lumsk

Lumsk er et norsk folk metal-band som ble stiftet i Trondheim i 2002. Bandet kombinerer tradisjonell norsk folkemusikk med progressiv rock og heavy metal; tekstene er hentet fra norsk middelalderdiktning såvel som fra Knut Hamsun og fra verdenslitteraturen via André Bjerkes gjendiktninger.

Lumsk har fått meget gode anmeldelser både for plateutgivelser og konserter. En konsertanmeldelse fra Bodø i 2006 lød eksempelvis: «De serverer progressive låter med deilige melodiøse partier. De synger på norsk. Kontrastene mellom rått og brutalt, og sarte og vakre klassiske temaer, gir bandet en meget spennende sound.»

 Musikalsk virke og utgivelser 
Bandet hadde opprinnelig to vokalister, og i tillegg til gitar, bassgitar og trommer bruker de fiolin og synth-elementer i lydbildet sitt.

Lumsk fikk penger fra Frifond som de brukte på å spille inn sin første demo. I et intervju med Norsk musikkråd uttalte Eystein Garberg og Alf Helge Lund at de neppe ville ha klart å finansiere demo-innspillingen uten støtten fra Frifond. Demoen ble gitt ut i 2001, og det ble solgt flere hundre eksemplarer. Også etter at demoen ble utsolgt var det stor etterspørsel etter den.

Deres første studioalbum Åsmund Frægdegjevar ble utgitt 25. august 2003; det er bandets tolkning av middelalderballaden Åsmund Frægdegjævar, et langt epos som ble gjenoppdaget i øvre Telemark på 1800-tallet. Dagsavisens musikkanmelder Mode Steinkjer mente debutalbumet var lovende, og tidvis «uhyre fascinerende og velspilt». Etter denne første albumutgivelsen ble Lumsk tildelt et stipend fra festivalen by:Larm til en verdi av en halv million kroner, og juryen begrunnet tildelingen blant annet med at bandet hadde et driv og særpreg «som blåste huet av oss». Lumsk var et av 30 band som var nominert til stipendet.

Av bandets tre første albumutgivelser var debutalbumet musikalsk sett gruppens tyngste album, med mange flere heavy metal-elementer enn de to neste.

Den 25. april 2005 ga Lumsk ut sitt andre album Troll, som inneholder 8 spor, og fikk svært gode anmeldelser. Tekstene er skrevet av forfatteren Birger Sivertsen og hans kone Kristin; Birger Sivertsen er ekspert på folkehistorie, som også er tema på albumet.

I 2006 var Espen Hammer gjest på folk metal-bandet Myrkgravs album Trollskau, Skrømt og Kølabrenning.

Den 26. februar 2007 ga Lumsk ut sitt tredje studioalbum Det Vilde Kor, med musikk til Knut Hamsuns diktverk Det vilde Kor. Etter dette tok det 16 år før bandets neste albumutgivelse.

Tidligere gitarist i Lumsk Bjørnar Selsbak startet i august 2010 innspilling av musikk til tekster av Gjest Baardsen. 

Den 10. mars 2023 ga Lumsk ut en dobbel singel med sangene «Det døde barn» og Das tote Kind. Senere våren 2023 ga bandet ut albumet Fremmede toner; der tekstene var hentet fra André Bjerkes gjendiktninger fra verdenslyrikken, som første gang ble publisert i 1947 – også diktantologien til Bjerke bar tittelen Fremmede toner.

Medlemmer
Medlemmer per 2023
Espen Warankov Godø – keyboards, vocals (2000–)
Eystein Garberg – gitar (2001–)
Siv Lena Laugtug Sæther – fiolin (2001–2007, 2021–)
Espen Hammer – bassgitar (2002–)
Vidar Berg – trommer (2005–)
Roar Grindheim – gitar (2014–)
Mari Klingen – vokal (2021–)

Tidligere medlemmer
Snorre Hovdal – bass og ekstravokalist
Bjørnar Selsbak – gitar
Øyvind R – gitar
Vibeke Arntzen – vokal
Sondre Øien – Bass
Steinar Årdal – vokal
Alf Helge Lund – trommer (1999–2005)
Ketil Sæther – gitar (2004–2007)
Jenny Gustafsson – fiolin
Stine Mari Langstrand – vokal (2004–2007)
Annelise Ofstad Aar (født 1983) – vokal og låtskriver (har også medvirket i Flamencompaniet og i BALUN)
Håkan Lundqvist – gitar

Utgivelser

ÅrTittelPlateselskapType utgivelseMusikere2001DemoSelvutgittDemo2003Åsmund FrægdegjevarTabu RecordingsStudioalbum2005TrollTabu RecordingsStudioalbumStine Mari Langstrand, Alf Helge Lund, Ketil Sæther, Espen Warankov Godø, Eystein Garberg, Siv Lena Waterloo Laugtug og Espen Hammer2005NidvisaTabu RecordingsSingelStine Mari Langstrand, Alf Helge Lund, Ketil Sæther, Espen Warankov Godø, Eystein Garberg, Siv Lena Waterloo Laugtug og Espen Hammer2007Det Vilde KorTabu RecordingsStudioalbumStine Mari Langstrand, Vidar Berg, Ketil Sæther, Espen Warankov Godø, Eystein Garberg, Siv Lena Waterloo Laugtug og Espen Hammer2023Det Døde Barn / Das Tode KindDark Essence RecordsSingelMari Klingen, Siv Lena Laugtug Sæther, Eystein Garberg, Roar Grindheim, Espen Warankov Godø, Espen Hammer, Vidar Berg2023Fremmede TonerDark Essence RecordsStudioalbumMari Klingen, Siv Lena Laugtug Sæther, Eystein Garberg, Roar Grindheim, Espen Warankov Godø, Espen Hammer, Vidar Berg

 Referanser 

 Eksterne lenker 



Kategori:Band etablert i 2002
Kategori:Norske folk metal-band
Kategori:Musikk i Trondheim
Kategori:2002 i Norge
Kategori:Norske folkrock-band